Joost se familie versoek privaatheidJoost van der Westhuizen. Argieffoto: Twitter Pieter het gesê sy broer was ŉ held vir die nasie en ŉ liefdevolle pa. Hy het gesê Van der Westhuizen is Maandag by sy huis dood waar hy omring was deur geliefdes. Volgens Pieter is die familie platgeslaan deur sy dood, maar bly sterk in die omstandighede. Die familie het hul dank uitgespreek vir die liefde en ondersteuning wat hulle van oor die wêreld kry. “Ons versoek dat die familie se privaatheid gerespekteer word in dié tyd. Begrafnisreëlings sal later bekend gemaak word.” Pieter het bevestig dat ŉ gedenkdiens Vrydag vir sy broer gehou word. Die openbare diens word om 12:30 by Loftus Versfeld in Pretoria gehou. Amor Vittone, die ma van Van der Westhuizen se twee kinders, het gesê sy, Jordan en Kylie is steeds in ŉ toestand van skok. “Ons weet dat julle vir Joost se onthalwe die kinders die ruimte sal gee wat hulle nodig het. My eerste prioriteit is nou ons kinders. Joost het vir my die grootste geskenk van my lewe gegee, want hy was die pa van my kinders. Hy was tot die einde elke dag deel van ons lewe en ons het besondere herinneringe gedeel.” Van der Westhuizen laat ook sy pa, Gustav‚ ma, Mariana, en nog ŉ broer, Gustav, agter. Van der Westhuizen is Maandag in die ouderdom van 45 oorlede, nadat hy in 2011 met amiotrofiese laterale sklerose (ALS), ŉ aggressiewe vorm van motorneuronsiekte (MNS), gediagnoseer is.